ศบค.เตรียมพิจารณา แผนเปิดพื้นที่ท่องเที่ยวนำร่องในจังหวัดภูเก็ต และมาตรการคลายล็อคเปิดร้านอาหาร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เป็นประธานการประชุม ศบค. ชุดใหญ่ ผ่านระบบวิดีโอคอนเฟอร์เรนซ์โดยมีวาระสำคัญหลายเรื่อง อาทิ พิจารณาข้อกำหนดสำหรับการดำเนินการเปิดพื้นที่ท่องเที่ยวนำร่องในจังหวัดภูเก็ต (ภูเก็ตแซนด์บ็อกซ์( Phuket Sandbox) และเกาะสมุย เกาะพะงัน เกาะเต่า จังหวัดสุราษฎร์ธานี ที่กระทรวงการท่องเที่ยวและกีฬา กับกระทรวงมหาดไทยเป็นผู้เสนอสำหรับ Phuket Sandbox มีการนำเสนอที่จะเปิดรับนักท่องเที่ยวต่างชาติที่ได้รับวัคซีนครบก่อนการเดินทางอย่างน้อย 14 วัน และเปิดรับนักท่องเที่ยวจากประเทศที่มีความเสี่ยงต่ำและปานกลาง ตามเกณฑ์ที่กระทรวงสาธารณสุขประกาศไว้ รวมถึงจะพิจารณาคลายล็อคเปิดร้านอาหารเต็มรูปแบบด้วยหรือไม่ การพิจารณาปรับมาตรการผ่อนคลายเพิ่มเติม โดยบางจังหวัดอาจเข้มข้นขึ้นในบางกิจการ บางพื้นที่และบางจังหวัดอาจมีการผ่อนคลายเพิ่มเติม